SK Úradný vestník Európskej únie C 305/30

Uverejnenie žiadosti o schválenie nepodstatnej zmeny v súlade článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 305/14)

Európska komisia schválila túto nepodstatnú zmenu v súlade článkom 6 ods. 2 druhým pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 (2)

„MARRONI DEL MONFENERA“

EÚ č.: PGI-IT-02282 – 19.1.2017

CHOP ( ) CHZO ( X ) ZTŠ ( )

1. Skupina žiadateľov a oprávnený záujem

Associazione Produttori Marroni della Marca Trevigiana Piazza Case Rosse 14 31040 Onigo di Pederobba (TV) ITALIA E-mail : marronimonfenera.igp@pec.it info@asso-marronimonfenera-igp.it

Združenie výrobcov Produttori Marroni della Marca Trevigiana je oprávnené predložiť žiadosť o zmenu podľa článku 13 ods. 1 vyhlášky ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☒ Opis výrobku — ☐ Dôkaz o pôvode — ☐ Spôsob výroby — ☐ Súvislosť — ☒ Označovanie — ☒ Iné [balenie]

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☒ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej je potrebná zmena uverejneného jednotného dokumentu. — ☐ Zmena špecifikácie výrobku s registrovanou CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

Opis výrobku

Tieto dva odseky článku 2 špecifikácie výrobku:

1. „Plod: všeobecne oválny tvar s mierne vyvýšeným vrcholom, na jednej bočnej strane úplne plochý a na opačnej strane veľmi vypuklý. Počet plodov na kg: 90 alebo menej.“ […] „Označením CHZO sa môžu označovať plody, ktoré patria do extra triedy (veľkosť plodu viac ako 3 cm, maximálne 4 hmotnostné % plodov, ktorých vnútorná vrstva oplodia bola napadnutá hmyzom, maximálne 3 hmotnostné % plodov s červivým oplodím) a do triedy I (veľkosť plodov 2,8 až 3 cm, maximálne 6 hmotnostných % plodov, ktorých vnútorná vrstva oplodia bola napadnutá hmyzom, najviac 5 hmotnostných % plodov s červivým oplodím).“ a bod 3.2 jednotného dokumentu:

2. „plod: oválny tvar s mierne vyvýšeným vrcholom, na jednej bočnej strane úplne plochý a na opačnej strane veľmi vypuklý. Počet plodov na kg: najmenej 90.“ […] „Označením CHZO sa môžu označovať plody, ktoré patria do extra triedy (veľkosť plodu viac ako 3 cm, maximálne 4 hmotnostné % plodov, ktorých vnútorná vrstva oplodia bola napadnutá hmyzom, maximálne 3 hmotnostné % plodov s červivým oplodím) a do triedy I (veľkosť plodov 2,8 až 3 cm, maximálne 6 hmotnostných % plodov, ktorých vnútorná vrstva oplodia bola napadnutá hmyzom, najviac 5 hmotnostných % plodov s červivým oplodím).“ sa menia takto: „Plod: všeobecne oválny tvar, s mierne vyvýšeným vrcholom, na jednej bočnej strane úplne plochý a na opačnej strane veľmi vypuklý. Počet plodov na kg: 120 alebo menej.“ […] „Označením CHZO sa môžu označovať plody, ktoré patria do extra triedy (veľkosť plodu viac ako 3 cm, maximálne 4 hmotnostné % plodov, ktorých vnútorná vrstva oplodia bola napadnutá hmyzom, maximálne 3 hmotnostné % plodov s červivým oplodím), do triedy I (veľkosť plodov 2,8 až 3 cm – maximálne 6 hmotnostných % plodov, ktorých vnútorná vrstva oplodia bola napadnutá hmyzom, najviac 5 hmotnostných % plodov s červivým oplodím) a triedy II (veľkosť plodov 2,6 až 2,8 cm – maximálne 6 hmotnostných % plodov, ktorých vnútorná vrstva oplodia bola napadnutá hmyzom, najviac 5 hmotnostných % plodov s červivým oplodím).“ Dôvody: Dôvodom zmien v bodoch 1 a 2 je skutočnosť, že veľkosť plodov sa zmenšila, čo znamená, že na 1 kg výrobku pripadá väčšie množstvo plodu. V dôsledku mimoriadne suchých letných období za posledné roky sa plody zmenšili, z čoho vyplynula nutnosť uvádzať na trh menšie gaštany s chráneným zemepisným označením. Okrem toho sa opravil nesúlad medzi opisom tvaru plodu v jednotnom dokumente a opisom v technickej špecifikácii. Keďže ide o prírodný produkt, nie je možné zaručiť absolútnu pravidelnosť z hľadiska tvaru, a preto sa v jednotnom dokumente prebralo znenie: „Plod: všeobecne oválny tvar“, ktoré už je zahrnuté v špecifikácii výrobku. Zatiaľ čo tvar ani veľkosť plodu nemajú vplyv na iné vlastnosti stanovené v článku 2 a v bode 3.2 jednotného dokumentu, jeho osobitné kvalitatívne vlastnosti zostali nezmenené. Na základe toho sa usúdilo, že zmena sa môže klasifikovať ako nepodstatná podľa článku 53 ods. 2 písm. a) až e) nariadenia (EÚ) č. 1151/2012.

Označovanie a balenie

Článok 8 špecifikácie výrobku – body 3.6 a 3.7 jednotného dokumentu

3. „Výrobok sa musí zabaliť do špeciálnych sieťovaných vreciek vhodných na potraviny, ktoré sú na hornom konci zlepené zahorúca alebo zošité.“ sa mení takto: „Výrobok sa musí zabaliť do špeciálnych sieťovaných vreciek alebo nádob vhodných na potraviny v rôznych veľkostiach a z rôznych materiálov. Všetky druhy obalov sú zlepené takým spôsobom, aby sa plody nemohli vybrať bez porušenia zlepenej časti.“

4. „Výrobok sa musí zabaliť do špeciálnych sieťovaných vreciek vhodných na potraviny, ktoré sú na hornom konci zlepené zahorúca alebo zošité. Balenia majú hmotnosť 1, 2, 3 (zlepené zahorúca), 5 a 10 kg (zošité).“ sa mení takto: „Balenia môžu vážiť 0,5 kg, 1 kg, 2 kg, 3 kg, 5 kg, 10 kg alebo 25 kg.“ Dôvody: Zmeny 3 a 4 odzrkadľujú potrebu neobmedzovať typ balenia vzhľadom na skutočnosť, že obalový materiál sa môže odlišovať (systémy lepenia za horúca napríklad už nie sú na talianskom trhu dostupné) a že v budúcnosti by sa mohli používať iné typy obalových materiálov, ako napríklad materiál, ktorý je šetrný k životnému prostrediu. Keďže zmena sa týka iba balenia a hmotnosti výrobku, usúdilo sa, že sa môže klasifikovať ako „nepodstatná“ podľa článku 53 ods. 2 písm. a) až e) nariadenia (EÚ) č. 1151/2012.

5. Bod: „— obchodná kategória (‚extra‘ alebo ‚I‘);“ sa mení takto: „— obchodná kategória (‚extra‘, ‚I‘ alebo ‚II‘);“ Vkladá sa odkaz na triedu II. Keďže účelom tejto zmeny bolo zabezpečiť súlad so zmenami v bodoch 1 a 2 a týka sa iba označenia výrobku, usúdilo sa, že sa môže klasifikovať ako „nepodstatná“ podľa článku 53 ods. 2 písm. a) až e) nariadenia (EÚ) č. 1151/2012.

JEDNOTNÝ DOKUMENT

„MARRONI DEL MONFENERA“

EÚ č.: PGI-IT-02282 – 19.1.2017

CHOP ( ) CHZO ( X )

1. Názov

„Marroni del Monfenera“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6.: Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

„Marroni del Monfenera“ sú čerstvé plody, ktoré sa získavajú z miestneho ekotypu stromu druhu Castanea sativa Mill. var. sativa. Pri uvedení na trh musia mať plody tieto vlastnosti: jadro: jedno na jeden plod, spravidla hladké alebo mierne drsné; dužina: orieškového až slamového zafarbenia, múčnatej/mäkkej konzistencie, sladkej a príjemnej chuti; pelikula: orieškovohnedého sfarbenia, s vláknitou a odolnou blanitou štruktúrou, mierne prenikajúce do jadra; oplodie: gaštanového sfarbenia lesklého vzhľadu s tmavšími zvislými prúžkami, s tvrdou a odolnou štruktúrou; plstnatý povrch je ukončený zvyškami čnelky v tvare chumáčika; semenná jazva (hilum): oválny tvar, svetlejšie sfarbenie oplodia s menej alebo viac výraznými lúčmi, ktoré smerujú od stredu k okraju, ale neprečnievajú do bočných strán; plod: všeobecne oválny tvar s mierne vyvýšeným vrcholom, na jednej bočnej strane úplne plochý a na opačnej strane veľmi vypuklý. Počet plodov na kg: 120 alebo menej. Ostnatá tobolka obsahuje najviac tri plody.

Označením CHZO sa môžu označovať plody, ktoré patria do extra triedy (veľkosť plodu viac ako 3 cm, maximálne 4 hmotnostné % plodov, ktorých vnútorná vrstva oplodia bola napadnutá hmyzom, maximálne 3 hmotnostné % plodov s červivým oplodím), do triedy I (veľkosť plodov 2,8 až 3 cm – maximálne 6 hmotnostných % plodov, ktorých vnútorná vrstva oplodia bola napadnutá hmyzom, najviac 5 hmotnostných % plodov s červivým oplodím) a triedy II (veľkosť plodov 2,6 až 2,8 cm – maximálne 6 hmotnostných % plodov, ktorých vnútorná vrstva oplodia bola napadnutá hmyzom, najviac 5 hmotnostných % plodov s červivým oplodím).

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Postupy zberu, triedenia, čistenia, roztriedenia podľa veľkosti a techniky „curatura“ sa musia uskutočniť v zemepisnej oblasti produkcie. Výrobok, ktorý sa nedodá na trh do 48 hodín po zbere, sa musí spracovať technikou „curatura“. Táto technika spočíva v ponorení gaštanov „Marroni del Monfenera“ do vody s izbovou teplotou maximálne na 9 dní. Potom sa gaštany „Marroni del Monfenera“ vyberú z vody a usušia v zariadení, ktoré je na to určené. Táto fáza umožňuje uchovať výrobok v čerstvom stave maximálne tri mesiace. Tento postup sa musí uskutočniť do niekoľkých hodín po zbere, aby počas prepravy nedošlo k fermentácii, najmä v rokoch, keď sa zber vykonáva v daždi alebo pri ešte vysokých teplotách.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výrobok sa musí zabaliť do špeciálnych sieťovaných vreciek alebo nádob vhodných na potraviny v rôznych veľkostiach a z rôznych materiálov. Všetky druhy obalov sú zlepené takým spôsobom, aby sa plody nemohli vybrať bez porušenia zlepenej časti. Balenia môžu vážiť 0,5 kg, 1 kg, 2 kg, 3 kg, 5 kg, 10 kg alebo 25 kg.

Uvedenie výrobkov na trh sa nesmie uskutočniť skôr ako 15. septembra daného roka.

3.6. Špecifické pravidlá označovania výrobku, na ktorý sa vzťahuje registrovaný názov

Okrem grafického symbolu EÚ, poznámky, ktorá sa naň vzťahuje, a informácií zodpovedajúcich právnym požiadavkám, sa na etikete balení musia nachádzať ďalšie informácie/označenia: „Marroni del Monfenera“, za ktorým nasleduje skratka CHZO, napísaná väčším písmom ako všetky ostatné poznámky uvedené na etikete, ako sú názov, obchodný názov a adresa baliarne, príslušná obchodná kategória (extra trieda, trieda I alebo II) a pôvodná hrubá hmotnosť.

Logo tvoria dva sústredené ovály, ktoré sú oddelené jeden od druhého a v ktorých sú znázornené kopce oblasti Pedemontana del Grappa. Nížinu predeľuje rieka Piava, ktorá preteká stredom a rozdeľuje logo na dve asymetrické časti. Na brehu rieky sa nachádzajú dva gaštanové stromy obsypané gaštanmi, jeden vpravo a druhý vľavo. Dve ostnaté tobolky a desať gaštanov je umiestnených na dvoch listoch. Gaštany mierne prečnievajú cez oválny rámec v smere doľava.

4. Stručné vymedzenie zemepisnej oblasti

Zemepisná oblasť „Marroni del Monfenera“ zahŕňa územie týchto obcí v provincii Treviso: Borso del Grappa, Crespano del Grappa, Paderno del Grappa, Possagno, Cavaso del Tomba, Pederobba, San Zenone degli Ezzelini, Fonte, Asolo, Maser, Castelcucco, Monfumo, Cornuda, Montebelluna, Caerano di San Marco, Crocetta del Montello, Volpago del Montello, Giavera del Montello, Nervesa della Battaglia.

5. Súvislosť so zemepisnou oblasťou

Väčšina pôd, na ktorých sa pestujú gaštany „Marroni del Monfenera“, patria na mape talianskych pôd (Carta dei Suoli d’Italia) do kategórie 21: „kyslé hnedozeme, vylúhované hnedozeme, hnedozeme a litozeme“. Je to kategória, ktorá sa v tejto oblasti vyskytuje výlučne na pravom brehu rieky Piavy a pozdĺž piemontského výškového pásma, ktoré zaberá veľkú časť zemepisnej oblasti produkcie. Pre tento druh pôdy je príznačná kyslá až veľmi kyslá reakcia, nízka nasýtenosť zásadami a vysoký stupeň mineralizácie organických látok. Podnebie je výrazne vlhkého subalpínskeho typu charakteristického pre nižšie polohy a je ovplyvňované predalpínskymi úbočiami, na juhu nechránenými, a veľmi vysokými svahmi. Vďaka tejto osobitej tvárnosti krajiny a orientácii vystupujú vzdušné masy z nížiny, pričom vyvolávajú hojné zrážky; jarné mrazy sa vyskytujú v malej miere a dažďová voda odteká bez problémov. Táto prirodzená rovnováha spôsobuje, že pôda a prostredie sú mimoriadne vhodné na pestovanie gaštanov „Marroni del Monfenera“.

Charakteristickými vlastnosťami, vďaka ktorým sú gaštany „Marroni del Monfenera“ s chráneným zemepisným označením jedinečné a ktorými sa odlišujú od ostatných výrobkov patriacich do tej istej kategórie výrobkov, sú veľmi sladká chuť dužiny, rovnorodá a kompaktná štruktúra plodov a ich múčnatá a mäkká konzistencia. Tieto charakteristické vlastnosti, a to najmä chuť, sú výsledkom priemerného typického chemického zloženia gaštanov „Marroni del Monfenera“. Z porovnania s hodnotami chemického zloženia gaštanov, ktoré vypočítal INRAN (Istituto Nazionale di Ricerca per gli alimenti e la nutrizione – Štátny ústav výskumu potravín a výživy), vyplýva, že gaštany „Marroni del Monfenera“ obsahujú veľké množstvo uhľohydrátov, tukov, draslíka, ako aj menšie množstvo sodíka.

Chemické zloženie plodov, a teda ich kvalita, je spojená so skutočnosťou, že gaštanovým stromom, ktoré sú typicky acidofilné druhy, sa darí v oblasti pestovania gaštanov „Marroni del Monfenera“ vďaka výskytu piemontských pôd, ktoré sú vo všeobecnosti kyslé a ktorých reakcia je pravým opakom okolitých pôd. Táto pôda sa nenachádza v žiadnej inej piemontskej oblasti provincie Treviso. Z toho vyplýva väčšie množstvo draslíka a menšie množstvo sodíka v gaštanoch „Marroni del Monfenera“ v porovnaní s inými gaštanmi, ako vidno z porovnania hodnôt chemického zloženia dvoch výrobkov, pri gaštanoch na základe tabuliek INRAN. Kvalitu plodov ovplyvňuje aj skutočnosť, že gaštanu prospievajú bohaté priemerné ročné zrážky, vďaka ktorým sa vyplavujú zásady z pôdy, ktorá si tak zachová svoju kyslosť. Tvárnosť krajiny a osobitá orientácia piemontského pásma navyše citeľne zmierňujú jarné mrazy, na ktoré je gaštanový strom zvlášť citlivý.

Okrem týchto dôležitých faktorov týkajúcich sa životného prostredia zohráva významnú úlohu aj ľudský faktor. Pestovanie gaštana „Marroni del Monfenera“ siaha až do stredoveku, ako to potvrdzuje dokument z roku 1351, ktorým sa upravovalo rozdelenie úrody medzi hlavy rodín v regióne. Ochranu gaštanových lesov v oblasti „Marroni del Monfenera“ potvrdzujú aj notárske pramene z nasledujúcich storočí, ktoré ohlasujú príslušným orgánom protiprávne vyrúbanie gaštanov alebo výskyt pasúcich sa zvierat v období mimo sezóny, ktoré ohrozovali úrodu gaštanov. Tradícia tejto plodiny sa udržala dodnes najmä vďaka mnohým podujatiam, medzi ktoré patrí trh – výstava „Marroni del Monfenera“, ktorá bola slávnostne otvorená v roku 1970. O význame gaštanov „Marroni del Monfenera“ pre miestne hospodárstvo a ich dobrej povesti svedčia mnohé podujatia, ktoré sa usporadúvajú každoročne. Okrem toho pri príležitosti tridsiateho výročia trhu – výstavy „Marroni del Monfenera“ vydala obec Pederobba, kde sa podujatie koná, sériu pohľadníc a špeciálnu známku.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Správne orgány začali vnútroštátne námietkové konanie uverejnením návrhu na uznanie CHZO „Marroni del Monfenera“ v Úradnom vestníku Talianskej republiky č. 256 z 2. novembra 2016.

Konsolidované znenie špecifikácie výrobku je dostupné na tejto internetovej adrese: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) kliknutím na položku „Prodotti DOP IGP“ (v pravej hornej časti obrazovky), potom na položku „Prodotti DOP, IGP e STG“ (v ľavej bočnej časti obrazovky) a napokon kliknutím na položku „Disciplinari di Produzione all’esame dell’UE“.

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.